Kinnear-moord: Oudrugbyspeler ondervra | Netwerk24
Deur Maygene de Wee 23 September 2020 19:29
Die 39-jarige man, die seun van 'n afgetrede polisiekolonel, is glo die een wat die nasporing van Kinnear se selfoon gedoen het.
Bronne het Woensdag gesê die man, wat glo skuldinvordering van voertuiglenings vir banke doen, is daarna deur die speurders na 'n polisiekantoor aan die Oos-Rand geneem waar hy Woensdag tot in die vroeë oggendure ondervra is.
Lt.kol. Charl Kinnear Foto: Verskaf
'n Ander bron in Gauteng het Woensdag gesê dat die man nie voor 'n hof gebring is nie.
Die bron het ook gesê die man is nog nie aangekla nie. Hy het gesê die polisie het 48 uur voordat hulle die man hoef aan te kla. "Word hy aangekla, sal hy Vrydag in die hof verskyn," het die bron gesê.
Die man wat vir ondervraging ingeneem is, doen glo die nasporing van selfoonseine om ekstra geld te verdien.
'n Onbekende man het hom glo gebel en gesê hy wil sy vrou se selfoon laat naspoor, het 'n bron aan Netwerk24 gesê.
Die bron het ook gesê die man sou hom nooit inlaat by iets waar ander mense sou seerkry en in dié geval vermoor word nie.
"Hy het gedink dis 'n jaloerse man wat sy vrou se bewegings wil dophou." Hy het bygevoeg dat die man vir 'n familielid gesê het dat hy die selfoon baie keer nagespoor het.
Kinnear, 'n speurhoof by die teenbende-eenheid in die Wes-Kaap, is verlede Vrydag deur 'n onbekende man in 'n rooi kappietop voor sy huis in Sidneyvale, Bishop Lavis, geskiet. Hy is meer as vyf keer getref en is op die toneel dood.
In November verlede jaar is 'n man in hegtenis geneem nadat hy met twee handgranate naby Kinnear se huis gekry is.
Kinnear en sy gesin is toe vir 'n tydjie deur die polisie beskerm, maar die beskerming is in Januarie 2020 onttrek. Die voorval van die man met die handgranate was presies 'n week nadat nog 'n Wes-Kaapse polisiebeampte, kol. André Kay, voor sy huis in Bishop Lavis doodgeskiet is.
Word hy aangekla, sal hy Vrydag in die hof verskyn.
Die een saak was 'n voorval van afpersing waarin Modack, Colin Booysen, Jacques Cronjé en Ashley Fields glo probeer het om die bestuur van The Grand, 'n bekende Kaapse opelugrestaurant by die Kaapse Waterfront, vir beskermingsgeld af te pers.
Kinnear is ook die ondersoekbeampte in die moord op adv. Pete Mihalik, 'n bekende Kaapse regsman wat in 2018 naby sy kinders se skool in Groenpunt, Kaapstad, vermoor is.
Navrae oor die ondervraging is aan brig. Mulaudzi Hangwane, Valke-woordvoerder, gestuur. Hy het dit egter nie beantwoord nie.